ముఠా గోపాల్

ముఠా గోపాల్‌, తెలంగాణ రాష్ట్రానికి చెందిన రాజకీయ నాయకుడు. ప్రస్తుతం భారత్ రాష్ట్ర సమితి పార్టీ తరపున ముషీరాబాద్ శాసనసభ నియోజకవర్గం శాసన సభ్యుడిగా ప్రాతినిధ్యం వహిస్తున్నాడు. టీఆర్ఎస్ పార్టీ బిసి సెల్ రాష్ట్ర అధ్యక్షుడిగా బాధ్యతలు నిర్వహిస్తున్నాడు.

జననం, విద్య 
గోపాల్ 1953, ఫిబ్రవరి 10న రాజయ్య - రాజేశ్వరి దంపతులకు తెలంగాణ రాష్ట్రంలోని కరీంనగర్ లో జన్మించాడు. 2005లో తమిళనాడులోని వినాయక మిషన్ విశ్వవిద్యాలయం నుండి గ్రాడ్యుయేట్ బిఏ (పొలిటికల్ సైన్స్) పూర్తి చేశాడు. సొంత వ్యాపారం కూడా ఉంది.

వ్యక్తిగత జీవితం 
గోపాల్ కు సరోజతో వివాహం జరిగింది. వారికి ఒక కుమారుడు, ఒక కుమార్తె ఉన్నారు.

రాజకీయ విశేషాలు
తెలుగుదేశం పార్టీతో తన రాజకీయ జీవితాన్ని ప్రారంభించిన గోపాల్, టిడిపి పార్టీ కార్యకర్త స్థాయినుండి హైదరాబాద్ నగర టిడిపి అధ్యక్షుడిగా పనిచేశాడు. తరువాత టీఆర్ఎస్ పార్టీలో చేరి, పార్టీ ఇంచార్జ్‌గా కూడా ఉన్నాడు.2014లో జరిగిన తెలంగాణ సార్వత్రిక ఎన్నికల్లో భాగంగా తెలంగాణ రాష్ట్ర సమితి పార్టీ తరపున ముషీరాబాద్ శాసనసభ నియోజకవర్గం నుండి పోటీచేసి సమీప భారతీయ జనతా పార్టీ అభ్యర్థి కె. లక్ష్మణ్ చేతిలో 27,338 ఓట్ల తేడాతో ఓడిపోయాడు. 2018లో జరిగిన తెలంగాణ ముందస్తు ఎన్నికల్లో తెలంగాణ రాష్ట్ర సమితి పార్టీ టికెట్ పై ముషీరాబాద్ శాసనసభ నియోజకవర్గం నుండి పోటీ చేసి సమీప కాంగ్రెస్ పార్టీ అభ్యర్థి అనిల్ కుమార్ యాదవ్ పై 36,910 ఓట్ల మెజారిటీతో గెలుపొందాడు.

హోదాలు 
 హైదరాబాద్ మున్సిపల్ కార్పోరేషన్ కార్పోరేటర్
 ఆంధ్రప్రదేశ్ రాష్ట్ర రోడ్డు రవాణా సంస్థ జోనల్ ఛైర్మన్
 ఆంధ్రప్రదేశ్ కనీస వేతనాల బోర్డు చైర్మన్

మూలాలు

తెలంగాణ రాష్ట్ర సమితి రాజకీయ నాయకులు
1953 జననాలు
కరీంనగర్ జిల్లా వ్యక్తులు
కరీంనగర్ జిల్లా రాజకీయ నాయకులు
తెలంగాణ శాసన సభ్యులు (2018)
హైదరాబాదు జిల్లా నుండి ఎన్నికైన శాసన సభ్యులు
పార్టీలు ఫిరాయించిన రాజకీయ నాయకులు